**Sadıq Hacıyarəli oğlu Rəhimov** (14 (27) sentyabr 1914, Balaxanı, Bakı qəzası – 11 iyun 1975, Bakı) — Azərbaycan SSR dövlət xadimi, Azərbaycan SSR Nazirlər Sovetinin Sədri (1954–1958). Azərbaycan SSR Ali Soveti Rəyasət Heyətinin üzvü.

Həyatı
------

1914-cü il sentyabrın 27-də Bakının Balaxanı kəndində neftçi fəhlə ailəsində anadan olmuşdur. Atası Yarəli Balaxanıda neft mədənlərində əvvəllər fəhləlik etmiş, sonralar qazmaçı və qazma ustası olmuşdur.

Usta Hacıyarəli oğlunu savadlı və dövrünün ziyalı adamlarından olmasını istəyirdi. O, bu məqsədlə də oğlu Sadığı Balaxanıda yeni açılmış kənd 7 illik məktəbinə oxumağa qoyur. S. Rəhimov 1929-cu ildə Balaxanı kənd məktəbini bitirmiş və Bakı neft texnikumuna daxil olmuşdur. 1931-ci ildə texnikumu müvəffəqiyyətlə bitirən S. Rəhimov Bakı maşınqayırma zavodunda texnik vəzifəsində əmək fəaliyyətinə başlamışdır.

S. Rəhimov 1932–1936-cı illərdə Azərbaycan SSR Xalq Yüngül Sənaye Komissarlığının 2 saylı Bakı ayaqqabı fabrikində əvvəl texnik, sonra isə mexaniki emalatxananın müdiri olmuşdur. Elmə, təhsilə, savadını artırmağa daima can atan S. Rəhimov fabrikdə işləməklə yanaşı, 1932-ci ildə Azərbaycan Sənaye İnstitutunun maşınqayırma fakültəsinə daxil olmuşdur. O, 1936-cı ildə diplom işini yazmaq və buraxılış imtahanlarını müvəffəqiyyətlə başa çatdırmaq məqsədi ilə müvəqqəti olaraq işdən çıxır.

1937-ci ildə diplom işini əla qiymətlə müdafiə etmiş S. Rəhimov yenə də 2 saylı Bakı ayaqqabı fabrikinə diplomlu mühəndis kimi baş mexanikin müavini vəzifəsinə göndərilir. S. Rəhimov 1937–1938-ci illərdə 2 saylı Bakı ayaqqabı fabrikində baş mexanikin müavini, 1938–1939-cu illərdə baş mexanik, 1939-cu ildə isə həmin fabrikin direktoru vəzifələrində çalışmışdır.

### Müharibə illərində

Respublika hökuməti 1939-cu ildə onu Moskvaya Ali Partiya məktəbinə oxumağa göndərir. O, 1941-ci ildə Böyük Vətən müharibəsinin başlanması ilə əlaqədar təhsilini yarımçıq qoyub cəbhəyə gedir. 1941–1942-ci illərdə S. Rəhimov sovet ordusunun Qərb cəbhəsində vuruşan 160-cı atıcı diviziyasında siyasi şöbənin rəisi olmuş, Moskva, Smolenski ətrafında gedən döyüşlərdə fəal iştirak etmiş, Vyazma şəhəri yaxınlığındakı vuruşlarda yaralanmış və arxaya göndərilmişdir.

Ağır yaralanması ilə əlaqədar hərbi qulluqdan tərxis edilən S. Rəhimov Bakıya qayıdır və Azərbaycan toxuculuq sənayesi nazirinin müavini təyin olunur.

Xidməti fəaliyyəti
------------------

Sadıq Rəhimov və İmam Mustafayev birlikdə xarici nümayəndə heyətini yola salırlar.
Sadıq Rəhimov 1942–1946-cı illərdə bu vəzifədə, 1946–1949-cu illərdə isə Azərbaycan SSR toxuculuq sənayesi naziri vəzifəsində çalışmışdır. 1949-cu illərdə respublikada bir sıra nazirliklər ləğv edilmiş, bəziləri birləşdirilmişdir. Bu zaman Toxuculuq Sənayesi Nazirliyi ilə Yüngül Sənaye Nazirliyi birləşmiş və S. Rəhimov Azərbaycan SSR yüngül sənaye naziri vəzifəsinə təyin edilmişdir. O, bu vəzifədə 1949–1952-ci illərdə işləmişdir.

1952-ci ildə Azərbaycan iki vilayətə: Bakı və Gəncə vilayətlərinə bölündü. 1952-ci ilin aprelində Azərbaycan SSR Ali Soveti rəyasət heyətinin qərarı ilə Gəncə Vilayət İcraiyyə Komitəsinin sədri vəzifəsinə S. Rəhimov təyin olunur. O, bu vəzifədə 1952–1953-cü illərdə işləmişdir, lakin vilayət quruluşu Azərbaycanda çox fəaliyyət göstərməmiş və bir ildən sonra ləğv edilmişdir. S. Rəhimov Gəncə vilayəti ləğv edildikdən sonra Bakıya qayıtmış, Azərbaycan SSR kommunal təsərrüfatı və mülki tikinti naziri, sonra isə çox işlənən sənaye malları naziri olmuş və 1953–1954-cü illərdə bu vəzifələrdə çalışmışdır.

S. Rəhimov 1954–1958-ci illərdə Azərbaycan SSR Nazirlər Sovetinə sədrlik etmişdir.

1958–1961-ci illərdə S. Rəhimov respublika Nazirlər Sovetinin Sənayedə Təhlükəsiz İş Aparılması Üzərində Nəzarət və Dağ-Mədən Nəzarəti Dövlət Komitəsinə sədrlik etmişdir, 1961–1965-ci illərdə isə o, Bakı Baş Tikinti İdarəsinin rəisi olmuşdur.

S. Rəhimov 1965–1975-ci illərdə Azərbaycan SSR Yüngül Sənaye Nazirliyinə başçılıq etmişdir.

S. Rəhimov dəfələrlə Azərbaycan KP MK və onun bürosunun, Azərbaycan SSR Ali Soveti və onun rəyasət heyətinin üzvü olmuş, Azərbaycan, SSRİ Ali sovetlərinin deputatı, keçirilmiş plenum, konfrans, qurultay və sessiyalarda nümayəndə kimi iştirak etmişdir.

Onun xidmətləri "Lenin" ordeni, "Qırmızı bayraq", "Qırmızı əmək bayrağı", "Şərəf nişanı" ordenləri və medallarla qeyd olunmuşdur.

S. Rəhimov 1975-ci il iyunun 11-də Bakı şəhərində vəfat etmiş və Fəxri xiyabanda dəfn olunmuşdur.

Azərbaycan Respublikasının Gənclər və idman naziri Azad Rəhimovun babasıdır.

Xatirəsi
--------

2014-cü ildə S. H. Rəhimovun 100 illik yubileyinin keçirilməsi haqqında Azərbaycan Respublikası Prezidenti Sərəncam imzalamışdır.

Həmçinin bax
------------

* Azad Rəhimovun babasıdır.

Ədəbiyyat
---------

* Musa Qasımlı, Cavid Hüseynov. Azərbaycanın baş nazirləri. Bakı, 2005

Xarici keçidlər
---------------

* *Sevda İsmayıllı.* "1957-ci ildə Kremli qəzəbləndirən azərbaycanlı nazir". İz (az.). azadliq.org. 2014-09-12. İstifadə tarixi: 2014-10-20.
* Справочник по истории Коммунистической партии и Советского Союза 1898–1991

İstinadlar
----------

1. ↑  "S.H.Rəhimovun 100 illik yubileyinin keçirilməsi haqqında Azərbaycan Respublikası Prezidentinin Sərəncamı". Azərbaycan Respublikası Prezidentinin rəsmi internet saytı (az.). president.az. 08 avqust 2014, 18:15. 2017-03-05 tarixində arxivləşdirilib. İstifadə tarixi: 2014-08-09.

| ⛭Azərbaycan Azərbaycanın hökumət başçıları Azərbaycan |
| --- |
| Azərbaycan Xalq Cümhuriyyəti(1918–1920) | 

|  |  |
| --- | --- |
| Nazirlər Şurasınınsədrləri (1918–1920) | 
* Fətəli xan Xoyski (28 may 1918 — 14 mart 1919)
* Nəsib bəy Yusifbəyli (14 mart 1919 — 1 aprel 1920)
* Məmmədhəsən Hacınski (i.e.) (1 aprel 1920 — 28 aprel 1920)

 |

 |
| Azərbaycan SSR(1920–1991) | 

|  |  |
| --- | --- |
| Xalq Komissarları Sovetininsədrləri (1920–1946) | 
* Nəriman Nərimanov (28 aprel 1920 — 6 may 1922)
* Qəzənfər Musabəyov (6 may 1922 — 14 mart 1930)
* Dadaş Bünyadzadə (14 mart 1930 — 23 oktyabr 1932)
* Mircəfər Bağırov (23 oktyabr 1932 — 12 dekabr 1933)
* Hüseyn Rəhmanov (12 dekabr 1933 — 5 oktyabr 1937)
* Teymur Quliyev (13 noyabr 1937 — 28 mart 1946)

 |
| Nazirlər Sovetininsədrləri (1946–1991) | 
* Teymur Quliyev (28 mart 1946 — 18 aprel 1953)
* Mircəfər Bağırov (18 aprel 1953 — 17 avqust 1953)
* Teymur Quliyev (17 avqust 1953 — 9 mart 1954)
* Sadıq Rəhimov (9 mart 1954 — 8 iyul 1958)
* Vəli Axundov (8 iyul 1958 — 10 iyul 1959)
* Məmməd İsgəndərov (10 iyul 1959 — 29 dekabr 1961)
* Ənvər Əlixanov (29 dekabr 1961 — 10 aprel 1970)
* Əli İbrahimov (10 aprel 1970 — 22 yanvar 1981)
* Həsən Seyidov (22 yanvar 1981 — 27 yanvar 1989)
* Ayaz Mütəllibov (27 yanvar 1989 — 26 yanvar 1990)
* Həsən Həsənov (26 yanvar 1990 — 7 fevral 1991)

 |

 |
| Azərbaycan Respublikası(1991-ci ildən) | 

|  |  |
| --- | --- |
| Baş nazirlər(1991-ci ildən) | 
* Həsən Həsənov (7 fevral 1991 — 4 aprel 1992)
* Feyruz Mustafayev (i.e.) (4 aprel 1992 — 14 may 1992)
* Rəhim Hüseynov (14 may 1992 — 30 yanvar 1993)
* Əli Məsimov (5 fevral 1993 — 28 aprel 1993)
* Pənah Hüseynov (28 aprel 1993 — 30 iyun 1993)
* Surət Hüseynov (30 iyun 1993 — 7 oktyabr 1994)
* Fuad Quliyev (7 oktyabr 1994 — 20 iyul 1996)
* Artur Rasizadə (20 iyul 1996 — 26 noyabr 1996)
* Artur Rasizadə (26 noyabr 1996 — 4 avqust 2003)
* İlham Əliyev (4 avqust 2003 — 4 noyabr 2003)
* Artur Rasizadə (4 noyabr 2003 — 21 aprel 2018)
* Novruz Məmmədov (21 aprel 2018 — 8 oktyabr 2019)
* Əli Əsədov (8 oktyabr 2019 — indiyədək)

 |

 |